### Beslutningstema

Beslutningssag vedr. anlægsbevilling til etablering af 2 lejligheder samt personalefaciliteter ved botilbuddet Ragna Olesen.

### Historik

På Kommunalbestyrelsesmødet den 25. november 2021 blev det besluttet, at frigive anlægsbeløb på 450.000 kr. vedr. forberedelse af etablering af tilbygning til bo- og beskæftigelsestilbuddet Ragna Olesen (lokalplanudarbejdelse samt projektering).

Ved godkendelse af budgettet for 2022 er rådighedsbeløbet forhøjet med 2,6 mio. kr. til i alt 3,1 mio. kr., således at projektet nu omfatter etablering af 2 boliger og aktivitetsrum.

På [adresse] den 5. april 2022 blev forelagt forslag til udvidelse med anneks ved Ragna Olesen.
Konklusionen på forelæggelsen var, at det ikke er muligt at etablere det ønskede anneks som almennyttigt boligbyggeri indenfor den afsatte ramme, hvorfor beslutning blev, at forvaltningen udarbejder alternative løsninger, med henblik på etablering af 2 ekstra boliger inkl. servicearealer på/ved botilbuddet Ragna Olesen.

På [adresse] 10. maj 2022 blev Socialudvalget orienteret om tegningsmateriale samt prisoverslag på projektet, og det besluttede at forvaltningen bemyndiges til at udarbejde alternative forslag til udvidelser af pladsantallet på Ragna Olesen.

På udvalgsmødet den 15. august 2023 blev Socialudvalget forelagt forslag til udvidelse med 1 plads på Ragna Olesen ved etablering af en intern lejlighed i eksisterende bygning.

Etableringen foretages ved interne ombygninger i eksisterende bygningsmasse, samt ved inddragelse af uudnyttet areal på 1. sal af bygningen.

Sagen blev udsat til [adresse] 12. september 2023, da udvalget ønskede en rundvisning på Ragna Olesen hvor forslaget kunne besigtiges.

På [adresse] 12. september blev besluttet, at udvalget anmoder forvaltningen om at arbejde videre med beregning af byggeri af 2 lejligheder i anneks på Ragna Olesen, hvor der er mulighed for tilbygning af 2 yderligere lejligheder i fremtiden.

### Sagsfremstilling

Der forelægges forslag om etablering af anneks på 2 lejligheder plus personalefaciliteter, placeret ved siden af Rasmus Nissen beskæftigelsesbygning "Forsamlingshuset" beliggende på kommunal grund overfor Ragna Olesen.

Byggeriet opføres som kommunens bygninger, og ikke som i hidtidige modeller som almennyttigt boligbyggeri.

Byggeriet består af 2 lejligheder samt personalefaciliteter.

Byggeriet placeres på grunden så der er gode tilkørselsforhold, og parkeringsmuligheder.

Byggeriet forberedes til evt. udvidelse med yderligere 2 lejligheder.

Botilbud på Ragna Olesen er attraktiv, også for benyttelse af borgere fra andre kommuner. Ved salg af pladser til andre kommuner etableres der et betydeligt antal arbejdspladser i kommunen finansieret af anbringende kommuner. Det vurderes derfor hensigtsmæssigt, at udvide antallet af pladser på Ragna Olesen ud over de oprindelige 2 lejligheder.

Etablering af lejligheder finansieret af Tønder Kommune giver samtidig mulighed for, at lejlighederne kan benyttes som aflastningspladser, hvilket er en mangelvare for nuværende. Denne mulighed har man ikke ved opførelse som almennyttigt boligbyggeri.

Da lejlighederne opføres som kommunens egne bygninger, vil der ikke være tomgangshusleje ved eventuelle perioder med tomme lejligheder.

Der vurderes i øvrigt gode muligheder for også at tilbyde borgerne i de nye lejligheder beskæftigelsestilbud intern på Ragna Olesen.

Udover salg af pladser til andre kommuner, kan det både indholdsmæssigt og økonomisk være en god ide at opføre et antal lejligheder, da Tønder Kommune allerede i dag ofte mangler relevante boliger til udviklingshæmmede borgere. Der er således allerede i dag et betydeligt antal borgere fra Tønder anbragt i botilbud beliggende i andre kommuner. I flytning af disse til Tønder kan både for borgeren og for kommunens økonomi være hensigtsmæssigt.

Det bemærkes fra Teknik og Miljøs Myndighedsafdeling følgende forbehold i forbindelse med byggeriet:

1. Såfremt lejlighederne placeres ved forsamlingshus, så vil disse skulle fjernes såfremt institutionen Ragna Olesen nedlægges.
   Matriklen kan ikke sælges uden at boligerne fjernes.
2. Hvis lejlighederne bygges ved Ragna Olesen så kan de ikke udstykkes og sælges som selvstændige boliger.

Der vedlægges sagen bilag over:

* Tidsplan for gennemførelse af byggeriet.
* Overslagsbudget for byggeriet.
* Skitsetegninger af byggeriet set fra forskellige vinkler.
* Indretningsforslag af byggeriet.
* Skitsetegninger af byggeriet, ved en eventuel fremtidig udvidelse til 4 lejligheder.
* Forhåndsgodkendelse fra Teknik og Miljøs myndighedsafdeling vedr. landzonetilladelse.

Under punktets behandling i Socialudvalget deltager repræsentanter fra Teknisk Forvaltning.

### Økonomi

Finansieringen for opførelse af bygning indeholdende 2 lejligheder samt personalefaciliteter kan opgøres som følger:

Overslagsbudget for opførelse af lejligheder: 4.921.862 kr., hertil kommer allerede forbrugte midler til projektet: 153.138 kr.

Samlet pris for projektet inklusiv allerede forbrugte midler: 5.075.000 kr.

Afsatte anlægsbudget til projektet: 3.075.000 kr.

Manglende anlægsbudget: 2.000.000 kr.

Tidligere anlægsbevilling og frigivende midler til projektet: 581.250 kr.

Manglende anlægsbevilling og frigivelse af rådighedsbeløb på samlet: 4.493.750 kr.

På Socialudvalgets anlægsoversigt for 2024 er afsat 2 puljer på hver én mio. kr. til renoveringsarbejder på hhv. [adresse] og Voksen Socialområdets beskæftigelsestilbud.
I alt 2 mio. kr. Bevillingen figurerer både i 2024, samt i overslagsårene.

Forvaltningen foreslår, at de 2 mio. kr. i 2024 benyttes til finansiering af manko for opførelse af de to lejligheder med personalefaciliteter ved Ragna Olesen.

### Direktøren for Børn, Unge og Social indstiller,

|  |  |
| --- | --- |
| at | forslag til udvidelse af Ragna Olesen med 2 lejligheder samt tilhørende personalefaciliteter godkendes, at den eksisterende anlægsbevilling og frigivne rådighedsbeløb på 0,581 mio. kr. forhøjes med 4,494 mio. kr. til samlet 5,075 mio. kr. til etablering af 2 lejligheder samt personalefaciliteter ved botilbuddet Ragna Olesen, at forhøjelse at det afsatte rådighedsbeløb på 4,494 mio. kr. til projektet frigives, at 3,075 mio. kr. finansieres af det afsatte rådighedsbeløb til det eksisterende projekt til udvidelse af Ragna Olesen "Anneks Lærkely, tre boliger (864)", at 1,000 mio. kr. finansieres af det afsatte rådighedsbeløb i 2024 fra puljen "Renoveringspulje til værksteder §103/104 (913)", at 1,000 mio. kr. finansieres af det afsatte rådighedsbeløb i 2024 fra puljen "Renoveringsplaner Handicap & Psyk. (971)", at indstillingen videresendes til Økonomiudvalget og Kommunalbestyrelsen. |

Beslutning fra Socialudvalget, 5. december 2023, pkt. 3:
Indstillingen anbefales.

Beslutning fra Økonomiudvalget, 14. december 2023, pkt. 20:

Indstillingen anbefales.

### Beslutning

Indstillingen godkendt.

Ragner Bech, Sussie Frandsen og Ronny Mathiasen deltog ikke i mødet.